Komisijos reglamentas (EB) Nr. 569/2003
2003 m. kovo 28 d.
iš dalies keičiantis Reglamentą (EB) Nr. 1238/95, nustatantį Tarybos reglamento (EB) Nr. 2100/94 dėl mokesčių Bendrijos augalų veislių tarnybai taikymo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. liepos 27 d. Tarybos reglamentą (EB) Nr. 2100/94 dėl augalų veislių teisinės apsaugos Bendrijoje [1] su pakeitimais, padarytais Reglamentu (EB) Nr. 2506/95 [2], ypač į jo 113 straipsnio 4 dalį,
kadangi:
(1) 1995 m. gegužės 31 d. Komisijos reglamentu (EB) Nr. 1238/95, nustatančiu Tarybos reglamento (EB) Nr. 2100/94 dėl mokesčių Bendrijos augalų veislių tarnybai taikymo įgyvendinimo taisykles [3], su pakeitimais, padarytais Reglamentu (EB) Nr. 329/2000 [4], nustatomi mokesčiai, mokami Bendrijos augalų veislių tarnybai (toliau - Tarnybai), ir tokių mokesčių lygiai.
(2) Tarnybos Administracinė taryba pateikė Komisijai projektą pakeitimų, susijusių su mokesčiais, mokamais Tarnybai pagal Reglamentą (EB) Nr. 2100/94.
(3) SWIFT elektroninis banko mokėjimo būdas turėtų būti laikomas pakankamu dokumentiniu įrodymu, kad pareiškėjas atliko reikiamus žingsnius paraiškos mokesčiui sumokėti į Tarnybos sąskaitą.
(4) Pagal Tarybos reglamentą (EB) Nr. 2100/94, paraiškos mokestis yra skirtas apmokėti keliems paraiškos svarstymo etapams. Todėl Tarnyba turėtų grąžinti nustatytą paraiškos mokesčio dalį, jei atlikus pradinį paraiškos nagrinėjimą paaiškėja, kad paraiška yra negaliojanti.
(5) Siekiant atspindėti administracines Bendrijos augalų veislės nuosavybės teisinės apsaugos sistemos išlaidas, kurios neapmokamos kitais mokesčiais, metinis mokestis neturėtų skirtis priklausomai nuo saugomų rūšių ir neturėtų didėti laikui bėgant.
(6) Tarnybos finansinis rezervas pasiekė lygį, būtiną jos veiksmų nenutrūkstamumui užtikrinti. Todėl metinio mokesčio suma turėtų būti susieta su rezervo sumažinimu laikotarpiui nuo 2003 m. iki 2005 m.
(7) Metinis mokestis turėtų būti mokamas prieš augalų veislės nuosavybės teisės, kuriai jis skirtas, apsaugos metų pradžią, taip siekiant išvengti nemokamos apsaugos teikimo, jei toks mokestis nesumokamas.
(8) Reikia panaikinti skirtumą tarp mokesčių, imamų už įrašymą Bendrijos augalų veislės nuosavybės teisių registre ir už įrašymą paraiškų registre. Be to, turėtų būti imamas tik vienas mokestis už tą patį įrašą į registrą dėl prašymo, apimančio daugiau nei vieną tam pačiam savininkui priklausančią veislę.
(9) Pagal 1995 m. gegužės 31 d. Komisijos reglamentą (EB) Nr. 1239/95, nustatantį įgyvendinimo taisykles Tarybos reglamentui (EB) Nr. 2100/94 taikyti dėl Bendrijos augalų veislių tarnybos atliekamų procedūrų [5], su paskutiniais pakeitimais, padarytais Reglamentu (EB) Nr. 2181/2002 [6], Tarnyba turi mokėti už techninę ekspertizę. Būtina padidinti mokesčius, imamus iš pareiškėjų už technines ekspertizes, ir nustatyti skirtingas mokesčio grupes. Kadangi mokestis didės žymiai, jis turėtų būti didinamas dviem etapais.
(10) Todėl Reglamentas (EB) Nr. 1238/95 turėtų būti atitinkamai pakeistas.
(11) Naujosios priemonės taikomos mokesčiams, kuriuos reikia mokėti nuo 2003 m. balandžio 1 d.
(12) Remiantis Reglamentu (EB) Nr. 2100/94, buvo pasitarta su Administracine taryba.
(13) Šiame reglamente numatytos nuostatos atitinka Augalų veislės nuosavybės teisių nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1238/95 iš dalies keičiamas taip:
1) 4 straipsnis iš dalies keičiamas taip:
a) straipsnio 3 dalis pakeičiama taip:
"3. Jei mokėjimas laikomas Tarnybos negautu per nurodytą laiką, manoma, kad tokio nurodyto laiko yra laikomasi vis-à-vis Tarnyba, jei per tokį nurodytą laiką pateikiama pakankamai dokumentinių įrodymų, kad mokėjęs asmuo tinkamai pateikė užsakymą banko įstaigai arba paštui pervesti mokėjimo sumą eurais į Tarnybos turimą banko sąskaitą per nurodytą laiką.";
b) straipsnio 4 dalis išbraukiama;
c) straipsnio 5 dalis pakeičiama taip:
"5. Dokumentiniai įrodymai laikomi pakankamais kaip nurodyta 3 dalyje, jei pateikiamas pervedimo užsakymo nuostatos patvirtinimas, išduotas banko įstaigos arba pašto. Tačiau jei užsakytas pervedimas buvo pervedimas naudojant SWIFT elektroninio banko mokėjimo būdą, pervedimo užsakymo nuostatos patvirtinimas yra SWIFT ataskaitos kopija, pažymėta tinkamai įgalioto banko arba pašto darbuotojo spaudu ir parašu.";
2) 7 straipsnis iš dalies keičiamas taip:
a) straipsnio 5 dalis pakeičiama taip:
"5. 4 dalis netaikoma, jei paraiška pateikiama kartu su pakankamais dokumentiniais įrodymais, kad mokantis asmuo tinkamai pateikė užsakymą banko įstaigai arba paštui pervesti mokėjimo sumą eurais į Tarnybos turimą banko sąskaitą; mutatis mutandis taikoma 4 straipsnio 5 dalis.";
b) pridedama tokia straipsnio 7 dalis:
"7. Jei paraiškos mokestis gaunamas, bet paraiška nėra galiojanti pagal pamatinio reglamento 50 straipsnį, Tarnyba pasilieka 300 eurų paraiškos mokesčio, o jo likutį grąžina nurodydama pareiškėjui paraiškoje rastus trūkumus.";
3) 9 straipsnio 1 ir 2 dalys pakeičiamos taip:
"1. Tarnyba ima iš augalų veislės nuosavybės teisinės apsaugos Bendrijoje savininko (toliau - savininkas) mokestį už kiekvienus augalų veislės nuosavybės teisinės apsaugos Bendrijoje trukmės metus (metinis mokestis), mokesčio dydis yra 300 eurų už kiekvienus metus nuo 2003 m. iki 2005 m. ir 435 eurai už kiekvienus metus nuo 2006 m. imtinai.
2. Metinio mokesčio mokėjimo data yra:
a) pirmiesiems augalų veislės nuosavybės teisės apsaugos Bendrijoje metams - per 60 dienų nuo teisės suteikimo; ir
b) vėlesniems augalų veislės nuosavybės teisės apsaugos Bendrijoje metams - pirmą dieną kalendorinio mėnesio, einančio prieš tą mėnesį, kurį augalų veislės teisinė apsauga Bendrijoje buvo suteikta.";
4) 10 straipsnis iš dalies pakeičiamas taip:
a) straipsnio 1 dalies b punkto penktoje įtraukoje "300 ekiu" pakeičiama į "100 eurų";
b) pridedama tokia 3 straipsnio dalis:
"3. Jei 1 straipsnio dalies b arba c punktuose minimas prašymas įrašyti skirtas daugiau nei vienai paraiškai arba registruotai teisei, prašomai arba turimai to paties asmens, imamas tik vienas mokestis.";
5) I priedas iš dalies pakeičiamas pagal šio reglamento priedą;
6) II priedas išbraukiamas.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas mokesčiams, mokamiems nuo 2003 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. kovo 28 d.